**Кало́дзішчы** (трансліт.: *Kalodziščy*, руск.: Колодищи) — аграгарадок у Мінскім раёне Мінскай вобласці. Цэнтр Калодзішчанскага сельсавета.

Геаграфія
---------

Прымыкае да гарадской мяжы Мінска на ўсходзе ад горада. Тэрыторыя пасёлка складаецца з некалькіх частак, ізаляваных адна ад адной лесам, пусткамі, гаражнымі кааператывамі, складамі, прамысловымі зонамі і іншым.

Гісторыя
--------

Заснаваны ў 2-й палове XIX ст. як леснічоўка. Першымі пасяленцамі ў 1867 годзе былі прызначаныя леснікамі жыхары вёскі Бярозаўка — два браты Ілья і Міхаіл Карповічы.

Да 1871 года разам з чыгункай Масква — Брэст пабудавана станцыя Калодзішчы. Неўзабаве пабудаваны невялікі лесапільны завод і праведзена вузкакалейная дарога. У 1910 годзе завод належаў Кляжыну, многія жыхары Калодзішчаў працавалі на ім.

У 1917 годзе пабудаваны ваенны гарадок і размясцілася воінская часць па навучанні сабак для памежнай службы. Пабудавана чыгуначная ветка Калодзішчы — Міханавічы. У былой сядзібе Анісава адкрыта амбулаторыя. Адкрыта пачатковая школа.

Падчас Другой сусветнай вайны Калодзішчы моцна пацярпелі. Цалкам знішчаны Беларускі рэспубліканскі радыёцэнтр, спалена школа, станцыя.

У 1947 годзе Беларускі рэспубліканскі радыёцэнтр адноўлены. Адноўлены калгас «Перамога». Калодзішчы атрымалі статус рабочага пасёлка.

У канцы 1950-х гадоў пабудаваны тыпавая сярэдняя школа з гімнастычнай залай, клуб і дзіцячы сад.

У 1961 годзе ў Калодзішчах размешчана Геафізічнае ўпраўленне па здабычы і пошуках нафты ў Беларусі. У 1967 годзе Упраўленне пераўтворана ў трэст.

У 1970 годзе ў Калодзішчах пабудаваны Беларускі тэлевізійны цэнтр. Адсюль у эфір пачала выходзіць трэцяя праграма Беларускага тэлебачання, магутнасць перадатчыкаў — 5/1,5 квт. У 1971 годзе адсюль жа пачалася трансляцыя таксама 1 і 2 праграм, магутнасцю перадавальных станцый 25/7,5 квт.

У 1977 годзе ў Калодзішчах пабудаваны «Дом быту» і гандлёвы цэнтр.

У 2008 годзе, пасля больш як дзесяцігадовага перапынку, пачата будаўніцтва некалькіх шматкватэрных дамоў.

Рашэннем Мінскага райсавета ад 17 лютага 2011 года № 103 рабочы пасёлак Калодзішчы пераўтвораны ў аграгарадок.

У 2019 годзе адкрыты падземны пераход праз чыгуначныя пуці і новы будынак чыгуначнай станцыі.

У 2021 годзе пачата праектаванне і будаўніцтва чыгуначнага моста.

Адукацыя
--------

Пасля 1917 года адкрыта пачатковая школа. Першая настаўніца — Алена Васілеўна Крыцкая. Арганізаваны гурткі лікбезу. У 1933 годзе пачатковая школа пераўтворана ў сямігадовую, у 1936 годзе — у сярэднюю.

Сярод вучняў школы

* Вікенцій Паўлавіч Карповіч, лётчык-знішчальнік, Герой Савецкага Саюза (1942)
* Уладзімір Лаўрэнцьевіч Панасюк, партызан
* Уладзімір Кузьміч Глазуноў, партызан
* Жыгімонт Эрдман, партызан

У канцы 1950-х гадоў пабудавана тыпавая сярэдняя школа з гімнастычнай залай.

Насельніцтва
------------

* 2022 год — 19 599 чалавек
* 2019 год — 17 556 чалавек
* 2012 год — 13 700 чалавек
* 2009 год (перапіс) — 11 445 чалавек
* 1999 год (перапіс) — 9 388 чалавек
* 1977 год — каля 10 000 чалавек
* 1967 год — больш за 5 000 чалавек

Вядомыя асобы
-------------

* Валянцін Іванавіч Даніловіч (1936—1970) — выпрабавальнік парашутнай і касмічнай тэхнікі.
* Вікенцій Паўлавіч Карповіч (1914—1996) — лётчык-знішчальнік, Герой Савецкага Саюза (1942)
* Ігар Іосіфавіч Надашкевіч (нар. 1956) — беларускі жывапісец.
* Аляксандр Барысавіч Тараненка (нар. 1952) — беларускі архітэктар.

Прадпрыемствы і арганізацыі
---------------------------

* Цэнтральная геафізічная экспедыцыя
* Рэспубліканскі тэле-радыёвяшчальны цэнтр
* Рэспубліканскі цэнтр апрацоўкі звестак (РЦАЗ)
* Раённы цэх электрасувязі
* База ядахімікатаў і сельгастэхнікі «Агрыматка-96»
* Мэблевыя прадпрыемствы ТАА «ГеасІдэал», ТАА «Самелга-Трэйд» і інш.
* Цэх афарбоўкі палімераў
* Будаўнічыя арганізацыі
* Кіналагічны цэнтр Узброеных сіл Рэспублікі Беларусь
* Два аддзяленні беларускіх банкаў
* Аддзяленне сувязі
* Два дзіцячыя садкі
* Сярэдняя школа
* Медыцынскі цэнтр
* Крамы і аптэкі, большасцю побач са станцыяй

Транспарт
---------

Чыгуначная станцыя і гандлёвыя павільёны ў 2015 годзе.
Вулічнае асвятленне, дарожнае пакрыццё, тратуары і пешаходныя дарожкі зроблены на цэнтральных вуліцах вакол чыгуначнай станцыі і шматпавярховых дамоў. Дарогі з цвёрдым пакрыццём да ваенных гарадкоў і Маскоўскай шашы.

Праз аграгарадок праходзіць чыгунка Барысаў — Орша — Масква. У межах аграгарадка на станцыі Калодзішчы і прыпыначным пункце Садовы спыняюцца электрацягнікі рэгіянальных і гарадскіх ліній. На станцыі Калодзішчы абслугоўваюць турыстычныя цягнікі.

Рэгулярна курсіруюць

Аўтобусныя маршруты
* 31 — «ДС Уручча-2 — Калодзішчанскія могілкі (2-я брама)»
* 167 — «ДС Уручча-2 — Калодзішчы»
* 169 — «ДС Уручча-2 — чыгуначная ст. Калодзішчы»
* 194С — «ДС Уручча-2 — Калодзішчы-2 (Палігон)»
* 195 — «ДС Уручча-2 — МТЗ Калодзішчы»
* 362 — «Мінск (ДС Славінскага) — Ліпавая Калода»
* 371 — «Мінск (ДС Уручча-2) — Юхнаўка»

Маршрутнае таксі
1547 — «Чыг. ст. Калодзішчы — ДС Каржанеўскага»

Сярэдняя тэмпература паветра
----------------------------

| **Клімат Калодзішчаў** |
| --- |
| Паказчык | Сту | Лют | Сак | Кра | Май | Чэр | Ліп | Жні | Вер | Кас | Ліс | Сне |
| Сярэдняя тэмпература, °C | −11 | −9 | 0 | 14 | 19 | 20 | 23 | 21 | 16 | 9 | 2 | −10 |
| Сярэдні мінімум, °C | −12 | −13 | −7 | 1 | 7 | 11 | 16 | 12 | 7 | 0 | −4 | −11 |

Заўвагі
-------

1. ↑  GeoNames — 2005. Праверана 9 ліпеня 2017.<a href='https://wikidata.org/wiki/Track:Q830106'></a>
2. ↑  Назвы населеных пунктаў Рэспублікі Беларусь: Мінская вобласць: нарматыўны даведнік / І. А. Гапоненка, І. Л. Капылоў, В. П. Лемцюгова і інш.; пад рэд. В. П. Лемцюговай. — Мн.: Тэхналогія, 2003. — 604 с. ISBN 985-458-054-7. (DJVU)
3. ↑  Стало известно, как изменилось население Колодищ за 2018 год (руск.).  kolodischi.by. Праверана 8 студзеня 2019.

Літаратура
----------

* Kołodziszcze // Słownik geograficzny Królestwa Polskiego i innych krajów słowiańskich. Tom IV: Kęs — Kutno (польск.). — Warszawa, 1883. — S. 281.

Спасылкі
--------

* Лагатып Вікісховішча На Вікісховішчы ёсць медыяфайлы па тэме Калодзішчы

| ⛭**Калодзішчанскі сельсавет** |
| --- |
| Цэнтр | Калодзішчы |
| Пасёлкі | Гарадзішча ·  Сухарукія |
| Вёскі | Глебкавічы ·  Дубраўка ·  Ліпавая Калода ·  Старына ·  Юхнаўка |